CELEX: 32020R1474
Language: sk
Date: 2020-10-13 00:00:00
Title: Nariadenie Komisie (EÚ) 2020/1474 z 13. októbra 2020, ktorým sa mení nariadenie (EÚ) č. 360/2012, pokiaľ ide o predĺženie obdobia jeho uplatňovania a časovo obmedzené výnimky pre podniky v ťažkostiach s cieľom zohľadniť dôsledky pandémie COVID-19 (Text s významom pre EHP)

14.10.2020   
               
               
                  SK
               
               
                  Úradný vestník Európskej únie
               
               
                  L 337/1
               
            
         NARIADENIE KOMISIE (EÚ) 2020/1474
         z 13. októbra 2020,
         ktorým sa mení nariadenie (EÚ) č. 360/2012, pokiaľ ide o predĺženie obdobia jeho uplatňovania a časovo obmedzené výnimky pre podniky v ťažkostiach s cieľom zohľadniť dôsledky pandémie COVID-19
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2015/1588 z 13. júla 2015 o uplatňovaní článkov 107 a 108 Zmluvy o fungovaní Európskej únie na určité kategórie horizontálnej štátnej pomoci (1), a najmä na jeho článok 2 ods. 1,
         po porade s Poradným výborom pre štátnu pomoc,
         keďže:
         
                     (1)
                  
                  
                     Podľa nariadenia Komisie (EÚ) č. 360/2012 (2) sa pomoc v prospech podnikov na poskytovanie služieb všeobecného hospodárskeho záujmu, ktorá nepresahuje určitý strop, považuje za pomoc, ktorá nespĺňa všetky kritériá článku 107 ods. 1 zmluvy, a preto je za určitých podmienok vyňatá z notifikačnej povinnosti podľa článku 108 ods. 3 zmluvy.
                  
               
                     (2)
                  
                  
                     Účinnosť nariadenia (EÚ) č. 360/2012 uplynie 31. decembra 2020.
                  
               
                     (3)
                  
                  
                     Treba zabezpečiť predvídateľnosť a právnu istotu počas príprav možnej budúcej aktualizácie nariadenia (EÚ) č. 360/2012 spolu s možnou budúcou aktualizáciou nariadenia Komisie (EÚ) č. 1407/2013 (3).
                  
               
                     (4)
                  
                  
                     Po prvé, obdobie uplatňovania nariadenia (EÚ) č. 360/2012 by sa malo predĺžiť. Po druhé, v súlade s usmerneniami Komisie o lepšej právnej regulácii by sa malo vyhodnotiť nariadenie (EÚ) č. 360/2012 a ostatné pravidlá služieb všeobecného hospodárskeho záujmu stanovené v rozhodnutí Komisie z 20. decembra 2011 (4), v oznámení Komisie o uplatňovaní pravidiel štátnej pomoci Európskej únie na náhrady za služby všeobecného hospodárskeho záujmu (5) a v oznámení Komisie – Rámec Európskej únie pre štátnu pomoc vo forme náhrady za služby vo verejnom záujme (2011) (6), pokiaľ sa vzťahujú na zdravotnícke a sociálne služby. Komisia začala tieto pravidlá hodnotiť už v júni 2019. Predĺženie účinnosti nariadenia č. 360/2012 by malo Komisii umožniť, aby zohľadnila výsledky kontroly vhodnosti, ktorá sa vzťahuje aj na nariadenie (EÚ) č. 1407/2013. Preto by sa lehota predĺženia účinnosti nariadenia (EÚ) č. 360/2012 mala zosúladiť s lehotou predĺženia účinnosti nariadenia (EÚ) č. 1407/2013. Toto predĺženie by malo Komisii umožniť získať úplnejší obraz o tom, ako jednotlivé prvky oboch nariadení vzájomne fungujú. Časovo obmedzené predĺženie účinnosti by malo prispieť k právnej istote podnikov, ktorým bola zverená služba všeobecného hospodárskeho záujmu, a nemalo by viesť k zvýšeniu administratívneho zaťaženia, keďže kompenzačné opatrenia, ktoré nepresahujú 500 000 EUR v priebehu akéhokoľvek obdobia troch fiškálnych rokov, udelené podnikom poskytujúcim služby všeobecného hospodárskeho záujmu, sa budú aj naďalej považovať za opatrenia, ktoré nepredstavujú štátnu pomoc.
                  
               
                     (5)
                  
                  
                     Obdobie uplatňovania nariadenia (EÚ) č. 360/2012 by sa preto malo predĺžiť o tri roky do 31. decembra 2023.
                  
               
                     (6)
                  
                  
                     Vzhľadom na hospodárske a finančné dôsledky, ktoré má pandémia COVID-19 na podniky, a s cieľom zabezpečiť súlad so všeobecnou politickou reakciou Komisie, najmä v období 2020 – 2021, je potrebné, aby podniky, ktoré sa stali podnikmi v ťažkostiach v dôsledku pandémie COVID-19, zostali na obmedzený čas naďalej oprávnené podľa nariadenia (EÚ) č. 360/2012.
                  
               
                     (7)
                  
                  
                     Nariadenie (EÚ) č. 360/2012 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Nariadenie (EÚ) č. 360/2012 sa mení takto:
            
                        a)
                     
                     
                        V článku 1 sa vkladá tento odsek 2a:
                        
                           „2a.   Odchylne od odseku 2 písm. h) sa toto nariadenie uplatňuje na podniky, ktoré k 31. decembru 2019 neboli v ťažkostiach, ale v období od 1. januára 2020 do 30. júna 2021 sa stali podnikmi v ťažkostiach.“;
                        
                     
                  
                        b)
                     
                     
                        V článku 5 sa druhý odsek nahrádza takto:
                        „Uplatňuje sa do 31. decembra 2023.“
                     
                  
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. októbra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 248, 24.9.2015, s. 1.
         
            (2)  Nariadenie Komisie (EÚ) č. 360/2012 z 25. apríla 2012 o uplatňovaní článkov 107 a 108 Zmluvy o fungovaní Európskej únie na pomoc de minimis v prospech podnikov poskytujúcich služby všeobecného hospodárskeho záujmu (Ú. v. EÚ L 114, 26.4.2012, s. 8).
         
            (3)  Nariadenie Komisie (EÚ) č. 1407/2013 z 18. decembra 2013 o uplatňovaní článkov 107 a 108 Zmluvy o fungovaní Európskej únie na pomoc de minimis (Ú. v. EÚ L 352, 24.12.2013, s. 1).
         
            (4)  Rozhodnutie Komisie z 20. decembra 2012 o uplatňovaní článku 106 ods. 2 Zmluvy o fungovaní Európskej únie na štátnu pomoc vo forme náhrady za službu vo verejnom záujme udeľovanej niektorým podnikom povereným poskytovaním služieb všeobecného hospodárskeho záujmu, C(2011) 9380, (Ú. v. EÚ L 7, 11.1.2012, s. 3).
         
            (5)  Ú. v. EÚ C 8, 11.1.2012, s. 4.
         
            (6)  Ú. v. EÚ C 8, 11.1.2012, s. 15.